THIBAUT MEURISSE

FIGYELEM ÉS
KONCENTRÁCIÓ
FEJLESZTÉSE

Gyakorlati útmutató a szétszórtság,
csapongás és halogatás elkerülése érdekében,
hogy arra fókuszálhass, ami igazán számít!

A fordítás az alábbi kiadás alapján készült:

Thibaut Meurisse / Master your Focus

Originally published by Thibaut Meurisse, USA, 2019

Fordította

Hadarics Piroska

Szerkesztette

Barsi Nikoletta

Copyright © Thibaut Meurisse, 2019

Hungarian translation © Hadarics Piroska, 2025

Hungarian edition © GLB Könyvkiadó Kft., 2025

Cover design © GLB Könyvkiadó Kft., 2025

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette eyelab.design

Elektronikus változat
Békyné Kiss Adrien

ISBN 9789636302122

TARTALOM

Kinek szól ez a könyv?

Miért született ez a könyv?

Bevezetés

I. RÉSZ
MIT JELENT A KONCENTRÁCIÓ, ÉS MIÉRT OLYAN FONTOS?

1. A koncentráció különböző típusai

2. Koncentráció és produktivitás

II. RÉSZ
TUDD, HOGY MIT AKARSZ

1. A jövőkép ereje

2. Tizenöt kulcskérdés, amelyek segítenek a tisztánlátásban

3. Az értékeid tisztázása

4. Egy meggyőző jövőkép kialakítása

5. A „miért” megerősítése

6. A négy motiváló tényező

III. RÉSZ
HATÉKONY TERVEZÉS

1. A céljaid lebontása

2. Hogyan hozz létre egy működő elszámoltathatósági rendszert?

IV. RÉSZ
A KÍMÉLETLEN KONCENTRÁCIÓ KIALAKÍTÁSA

1. A prioritások felállítása

2. A feladat megfelelő megközelítése

3. A megfelelő dominó ledöntése

4. A kevesebb több

5. Az időbeosztás fontossága

6. Egyszerre egy nagy projektre koncentrálj

7. Az energiád növelése

V. RÉSZ
A „CSILLOGÓTÁRGY-SZINDRÓMA” LEKÜZDÉSE

1. Miért hajszolod mindig a következő nagy dolgot?

2. A „csillogótárgy-szindróma” leküzdése

3. Az információ értékének felmérése

4. Hogyan válaszd ki a számodra megfelelő terméket?

5. Hogyan mérd fel egy termék hasznosságát?

6. A mesteri gondolkodásmód kialakítása

VI. RÉSZ
A HALOGATÁS LEKÜZDÉSE

1. Tíz egyszerű lépés a halogatás leküzdésére

2. A perfekcionizmus leküzdése

VII. RÉSZ
TIZENHÉT STRATÉGIA A KONCENTRÁCIÓ NÖVELÉSÉRE

Stratégiák a koncentráció növelésére

Befejezés

A szerzőről

Cselekvési útmutató

KINEK SZÓL EZ A KÖNYV?

Folyamatosan egyik célról a másikra ugrálsz? Halogatod a dolgokat? Keményen dolgozol, de nincs igazán látható eredménye az erőfeszítéseidnek?

Ez a könyv sokat fog segíteni, ha:

folyton halogatod a fontos feladatokat;

mindig egy újabb célt hajszolsz, de sosem érsz el igazán jelentős eredményeket;

túlterheltnek érzed magad, és soha nincs elég óra a napban;

sok befejezetlen projekted van, de kevés kézzelfogható eredménnyel;

szeretnél nagy dolgokat elérni, de úgy érzed, sosem jutsz igazán közelebb hozzájuk;

nem tudsz hatékonyan koncentrálni, mert nem vagy biztos abban, mit is akarsz igazán.

Ha magadra ismertél a leírt helyzetek valamelyikében, olvass tovább.

MIÉRT SZÜLETETT EZ A KÖNYV?

A személyes fejlődés tanulmányozásával töltött éveim során észrevettem egy kulcsfontosságú okot, amely megakadályozza az embereket abban, hogy elérjék a céljaikat. Ez pedig az, hogy képtelenek elég hosszú ideig egy dologra koncentrálni ahhoz, hogy kézzelfogható eredményeket érjenek el. Ha ezt olvasod, valószínűleg te is ezzel a problémával küzdesz.

Ez a könyv azért készült, hogy segítsen megérteni, miért ugrálsz egyik dologról a másikra anélkül, hogy elérnéd a benned rejlő teljes potenciált. De, ami még fontosabb, megtanít arra, hogyan őrizheted meg a koncentrációt, és miként kerülheted el az újabb nagy célok – a következő izgalmas diéta, a következő látszólag csodálatos ötlet, a következő nagyszerű tanfolyam stb. – hajszolását. Ez a könyv segít abban, hogy végre elérd a kívánt eredményeket.

Egész pontosan a következőkről fogsz tanulni.

Mi is a koncentráció, és miért létfontosságú, hogy fejleszd?

Hogyan légy teljesen tisztában azzal, mit is akarsz?

Hogyan tervezz hatékonyan, hogy minden nap számítson?

Hogyan alakíts ki szilárd koncentrációt, hogy többet érj el anélkül, hogy túlterheltnek éreznéd magad?

Hogyan hagyd abba az újabb és újabb „nagy dolgok” hajszolását, és maradj fókuszált, amíg el nem éred a kívánt eredményeket?

Hogyan találd meg a megfelelő információkat, és hogyan használd őket az eredményeid maximalizálásához?

Hogyan küzdd le végleg a halogatást?

Mindezek mellett elsajátíthatsz tizenhét stratégiát, amelyekkel növelheted a koncentrációt, és sokkal, de sokkal többet érhetsz el.

BEVEZETÉS

Folyton egyik dologról a másikra ugrálsz anélkül, hogy valaha is elérnéd a kívánt eredményeket?

Sokan küzdenek azzal, hogy csupán egy dologra koncentráljanak, amíg azt százszázalékosan be nem fejezik. Ez igaz mind a rövid távú, napi feladatokra, mind pedig a hosszabb távú fő céljaikra. Egyik diétáról, tanfolyamról vagy üzleti ötletről a másikra ugrálnak, és soha nem érik el a kívánt eredményeket. Talán te is közéjük tartozol, ha:

már az összes létező diétát kipróbáltad, de mégsem sikerült lefogynod;

tucatnyi módszert próbáltál ki online pénzkeresésre, de egyik sem vált be;

több vállalkozásba is belekezdtél, de egyik sem indult be igazán;

túl sok aktív projekted van egyszerre, és küzdesz azzal, hogy mindet kézben tartsd.

A kudarcok következtében előfordulhat, hogy elvesztetted az önmagadba vetett bizalmadat. Esetleg irigyled a sikeres embereket. Ami még rosszabb, mélységes frusztrációt is érezhetsz, mert tudod, hogy ezek az emberek nem okosabbak nálad, nem dolgoznak keményebben, és nem is szenvedélyesebbek.

Ne érezd magad rosszul emiatt. Sokan megtapasztalják vagy megtapasztalták ezeket a problémákat életük egy bizonyos pontján. Ez gyakran a következetes koncentráció hiányának eredménye.

A koncentráció az egyik legfontosabb eszköz, amellyel rendelkezünk, ezért folyamatosan támadják. A marketingesek milliárdokat költenek reklámokra, hogy felkeltsék a figyelmedet. A bloggerek kattintásvadász címeket használnak, hogy arra ösztönözzenek, olvasd el az írásaikat. A youtuberek pedig kreatív előnézeti képekkel csábítanak arra, hogy megnézd a videóikat.

Miért ilyen fontos a koncentráció?

Azért, mert fejszeként működik. Ha úgy próbálsz kivágni egy fát, hogy ezernyi különböző helyen ütögeted, sosem fog sikerülni. De ha koncentrálsz, és újra és újra ugyanazt a pontot találod el, még a legnagyobb fát is ki tudod vágni. Lézerpontos koncentrációval szinte bármit elérhetsz, amire csak vágysz.

A legtöbb ember azonban szétszórtan vándorol az életben, és túl sok különböző oldalról támadja a céljait. Ennek eredményeként soha nem érnek el semmi fontosat. Vagy tucatnyi fába vágnak bele néhányszor, vagy tucatnyi különböző helyen vágnak bele ugyanabba a fába. Összefoglalva, ezeknek az embereknek túl sok céljuk van, vagy a szükséges koncentráció nélkül közelítik meg céljaikat.

Ez a viselkedés soha nem fog nagyszerű eredményekhez vezetni. Valójában ha képtelen vagy megérteni ezt a problémát, és elvégezni a szükséges munkát a megoldásához, soha nem fogod elérni a legnagyobb céljaidat vagy álmaidat.

Ez a könyv segít abban, hogy egyszerre csak egy dologra koncentrálj, amíg el nem éred a kívánt eredményt.

Ne feledd, hogy a koncentráció hatékony, de csak akkor, ha elég sokáig fenntartod, és a megfelelő irányba tereled. Gyakran nem az okosabb ember éri el a legjobb eredményeket, hanem a legkoncentráltabb. Egy átlagos, lézerfókuszú ember idővel többet érhet el, mint egy zseniális, de gyenge koncentrációval rendelkező.

A könyv I. részében megértjük, mi az a koncentráció, és miért fontos. Felfedezzük a koncentráció különböző típusait, és feltárjuk, miért a koncentráció a valódi termelékenység motorja.

A II. részben megnézzük, hogyan lehet tisztán látni a céljainkat. Megbeszéljük, hogy miért van szükség hosszú távú jövőképre, hogy megerősítsd a napi koncentrációt.

A III. részben kristálytiszta tervet készítünk, amely segít megérteni, hogy mit kell tenned a mindennapokban. Ez tovább növeli a koncentrációt.

A IV. részben a kíméletlen koncentráció kialakításán fogunk dolgozni. Megismerheted mindazt, amit annak érdekében tehetsz, hogy a figyelmed az egekbe szökjön, növeld a termelékenységedet, és megszűnjön a túlterheltség érzése.

Az V. részben arról beszélgetünk, hogyan hagyj fel a következő nagy dolog hajszolásával, hogy ez segítsen meghatározni, mi az, ami valóban számít, és elérni a kívánt eredményeket. Pontosan megnézzük, miért vonzódsz az újdonságokhoz, és megtanuljuk, hogyan győzd le ezt a tendenciát.

A VI. részben kiderül, miért halogatod a dolgokat, és hogyan kerülheted el ezt. Megtudhatod, hogyan kezeld a perfekcionizmust, valamint azt is, hogyan építhetsz lendületet napról napra.

Végül a VII. részben 17 stratégiát osztok meg veled, amelyekkel fokozhatod a koncentrációdat, hogy több dolgot tudj elvégezni, és elérd a megérdemelt eredményeket.

Ahogy megtanulod élesíteni a koncentrációd, jobb eredményeket fogsz észrevenni az életedben. Még az is lehet, hogy egy nap úgy ébredsz fel, hogy ha nem is mindent, de a legtöbb dolgot megvalósítottad, amit akartál.

Készen állsz arra, hogy felturbózd a koncentrációdat, és végre elérd a kívánt eredményeket?

A koncentrációs képességed az egyik legfontosabb értéked.

Miért?

A koncentráció egy varázslatos eszköz, amely egyszerre képes lelassítani és felnagyítani az időt. Az idő pedig az egyik legszűkösebb és legértékesebb erőforrás, amivel valaha is rendelkezni fogsz.

Amikor mélyen koncentrálsz, sokkal produktívabb és kreatívabb vagy, mint máskor. Az ötletek áramlanak, a gesztusok pontosabbá válnak, és jelentősen csökken az elméd zakatolása. Szinte úgy érezheted, mintha lassított felvételben élnél. Ezt nevezhetjük „rövid távú összpontosításnak” vagy „koncentrációnak”. Másrészt, ha elveszítjük a koncentrációt, nehéz visszaterelni a figyelmünket egy bizonyos feladatra. A Kaliforniai Irvine Egyetem által végzett tanulmány szerint átlagosan körülbelül huszonhárom percbe telik, mire visszatérünk egy feladathoz, miután elterelték a figyelmünket.

Gondolj a koncentrációra úgy, mint egy éles fejszére, ami bármit képes átvágni, ha elég sokáig összpontosítasz rá. Ha megtanulod, hogyan összpontosíts hosszabb ideig egy adott feladatra, az eredményeid exponenciálisan javulni fognak. Hogy visszatérjünk az előző hasonlatunkhoz: ez olyan, mintha mindig ugyanazon a ponton vágnál egy fát, amíg végül kidől. Ezt hívhatjuk „hosszú távú koncentrációnak”.

Mi történik, ha hiányzik a koncentráció?

Az idő rabszolgájává válsz. Úgy érzed, minden felgyorsul körülötted, és végül csak reagálsz a környezetedre. Magyarán, elveszíted az irányítás érzését, amit a rövid távú koncentráció hiánya okoz.

Emellett a gondolataid szétszórtak lesznek, nem egyértelmű irányba haladsz, hanem balra, jobbra, hátra, és nem érsz el jelentős előrelépést. Ez a hosszú távú koncentráció hiányának eredménye. Egyszerűen nem tudod, merre tartasz.

Végső soron az határozza meg a jövődet, hogy mire irányítod a figyelmedet a mindennapok során. Ha a koncentrációd éles, és egy konkrét cél felé irányul, akkor jól használod az idődet. Ennek eredményeként az életed minden területén képes leszel elérni a legtöbb kívánt eredményt. Ha viszont a koncentrációd szétszórt, akkor jelentősen csökken a képességed arra, hogy kézzelfogható eredményeket érj el. Így végül nehezen érsz el bármi igazán jelentőset.

Például ha arra koncentrálsz, hogy megváltoztasd a karriered, és mindennap erre a célra fordítod a figyelmedet, akkor végül el fogod érni. Ezzel szemben ha csak néha foglalkozol ezzel a céllal, vagy inkább több mellékes projektbe kezdesz, valószínűleg kudarcot vallasz. Még ha sikerül is, sokkal tovább fog tartani, mint kellene.

Remélem, mostanra már érted, miért olyan értékes a koncentráció. Ha nem veszed át felette az irányítást, mindenki más – a családod, a média, a politikusok, a marketingesek stb. – megpróbálja majd azt az ő céljaik felé terelni, hogy azt gondold vagy tedd, amit ők akarnak. Vagy hagyod, hogy az elméd elkalandozzon, és elveszted a koncentrációdat a nap folyamán.

Ahelyett, hogy proaktív lennél, reaktív leszel, ezért ugrálnak annyian egyik dologról a másikra, vagy mondanak igent mindenre ahelyett, hogy arra koncentrálnának, amit ők maguk el akarnak érni.

Most vizsgáljuk meg alaposabban a koncentráció különböző típusait.

1.
A KONCENTRÁCIÓ KÜLÖNBÖZŐ TÍPUSAI

A koncentrációt három típusra osztottam:

Rövid távú koncentráció (figyelem)

Átmeneti koncentráció (tervezés/rutin)

Hosszú távú koncentráció (jövőkép)

Mindhárom típus összefügg egymással.

A rövid távú koncentráció azon képességed, amellyel az éppen aktuális feladatra összpontosítasz anélkül, hogy a belső párbeszéded, hirtelen ötletek vagy a környezet zavaró tényezői – zajok, emberek stb. – elterelnék a gondolataidat. Ez a koncentrálásra való képességed. Amikor hatékonyan koncentrálsz, belépsz a „flow” állapotába, és sokkal produktívabbá válsz. A rövid távú koncentrációd javítható a megfelelő rutinokkal, helyes tervezéssel és következetes gyakorlással.

Az átmeneti koncentráció azokból a menetrendekből és napi rutinokból áll, amelyeket alkalmazol, hogy hosszú távon is fókuszált maradj. Lehetővé teszi, hogy hatékonyan haladj előre a nap folyamán, és simán, erőfeszítés nélkül válts egyik feladatról a másikra. Például segíthet elkerülni, hogy időt pazarolj a közösségi média görgetésével, vagy hogy jelentéktelen feladatokon dolgozz.

A hosszú távú koncentráció a kerek egész, amely meghatározza, mire kell mindennap összpontosítanod. Ez a jövőképed. Minél tisztábban tudod megfogalmazni a jövőképed, annál könnyebb lesz hatékony tervet készíteni, amely alapján dolgozhatsz.

Összefoglalva: A kerek egész jövőképed (hosszú távú koncentráció) lehetővé teszi, hogy hatékonyan tervezz, és megfelelő rutinokat alakíts ki (átmeneti koncentráció), ami viszont fokozza a koncentrációdat (rövid távú koncentráció). Amikor ez a három típusú koncentráció összekapcsolódik, az valódi produktivitást eredményez.

THIBAUT MEURISSE
további könyvei

URALD AZ ÉRZELMEIDET

Szeretnéd megérteni saját érzelmeidet? Kihívást jelent számodra, hogy saját érzelmeidet urald?

Most nemcsak azt tanulhatod meg, hogyan alakulnak ki egyes érzelmek az életedben, hanem azt is, hogyan tudod befolyásolni őket. Itt az idő, hogy kezedbe vedd érzelmeid irányítását, és megtedd az első lépést egy kiegyensúlyozottabb, boldogabb élet felé!

MARADJ MOTIVÁLT

A Maradj motivált kötelező olvasmány a motivációnk visszaszerzéséhez és a kívánt élet eléréséhez.

Ha szereted a könnyen megvalósítható stratégiákat, a praktikus gyakorlatokat és a lényegre törő útmutatásokat, akkor ez a könyv tetszeni fog neked.